 በሞት የተለዩ ታላላቅ ሰዎች 
አለማችን ከፖለቲካ እስከ ሳይንስ፣ ከንግድና ኢንቨስትመንት እስከ መዝናኛው ኢንዱስትሪ በተለያዩ መስኮች ደማቅ ታሪክ የሰሩና እውቅናን ያተረፉ በርካታ ታላላቅ ሰዎችን በሞት ያጣችበት አመት ነበር - 2018፡፡በአመቱ ከዚህ አለም በሞት ከተለዩ የኪነጥበቡ ዘርፍ ከዋክብት መካከል ለስድስት አስርት አመታት በሙዚቃው መስክ ደምቃ የዘለቀችው የአለማችን የሶል ሙዚቃ ንግስት አሪታ ፍራንክሊን አንዷ ናት፡፡ የበርካታ ታላላቅ ሽልማቶች ባለቤት የሆነችው አሪታ ፍራንክሊን፣ ባለፈው ነሃሴ ወር ላይ ነበር በተወለደች በ76 አመቷ ከዚህ አለም በሞት የተለየችው፡፡በሳይንስና ቴክኖሎጂው መስክ በአመቱ ካጣናቸው ዝነኞች መካከል በቀዳሚነት የሚጠቀሰው ደግሞ፣ በመጋቢት ወር አጋማሽ ላይ በ76 አመቱ በሞት መለየቱ የተሰማው እንግሊዛዊው የፊዚክስ ሊቅ ስቴፈን ሃውኪንግ ነው፡፡ወደ ፖለቲካው መስክ ጎራ ስንል ደግሞ በህዳር ወር ላይ በተወለዱ በ94 አመታቸው ከዚህ አለም በሞት የተለዩትን የቀድሞው የአሜሪካ ፕሬዚዳንት ጆርጅ ኤች ደብሊው ቡሽን እናገኛለን፡፡ በፖለቲካው መስክ በአመቱ በሞት ከተለዩት ታላላቅ ሰዎች መካከል የሚጠቀሱት ሁለት አፍሪካውያን ደግሞ፣ የኖቤል የሰላም ተሸላሚው የቀድሞው የተባበሩት መንግስታት ድርጅት ዋና ጸሃፊ ጋናዊው ኮፊ አናን እና ደቡብ አፍሪካዊቷ የጸረ አፓርታይድ ታጋይ ዊኒ ማንዴላ ናቸው፡፡